Osma obljetnica podizanja optužnice protiv R. Karađića i R. Mladića (25/7/03) - 2003-07-25
Misija Tribunala neće biti gotova dok oni ne stignu u Den Haag, kazao je predsjednik Tribunala
Osam godina stare su optužnice protiv Karadžića i Mladića, a taj je dvojac još uvijek u bijegu. Misija haaškog Tribunala za ratne zločine neće biti završena sve dok se pred licem pravde ne nađu Radovan Karadžić i Ratko Mladić. Njih dvojica trebaju biti uhićeni i proslijeđeni haaškome Tribunalu, koji neće zatvoriti svoja vrata sve dok se ovo ne dogodi, izjavio je predsjednik Tribunala sudac Theodor Meron. Izjava predsjednika data je na osmu godišnjicu objavljivanja prve optužnice protiv Karadžića i Mladića. 25. srpnja 1995. godine podignuta je optužnica protiv političkog lidera i vojnog zapovjednika. U njoj se Karadžić tereti za genocid, kršenje zakona i običaja rata, zločine protiv čovječnosti. Optužnicu dijeli s Mladićem čija kolekcija točaka počinje s dvije za genocid i nešto je šira od one političara Karadžića jer sadržava šest teških povreda prava i običaja rata. Druga optužnica protiv ovog dvojca, samo za Srebrenicu, podignuta je krajem iste godine da bi lani Tribiunal objedinio oba dokumenta spojivši ih u novu, revidiranu optužnicu. Izručenje Mladića NATO – savez je, primjerice, stavio među glavne uvjete Srbiji i Crnoj Gori za ulazak u sustav suradnje Partnerstvo za mir. Europska je Unija nedavno objavila listu s imenima i ulogom pomagača osoba optuženih za ratne zločline – ili «jataka» kojima je zabranjen ulaz u zemlje Unije. Najviše je pomagača angažirano u skrivanju Karadžića a znakovito je da se niti jedno ime ne vezuje uz Mladića, što daje mjesta spekulacijama da je u pripremi nekakav dogovor da se nekadašnji zapovjednik vojske bosanskih Srba proslijedi Den Haagu. Neki je dan svjedočenje Zorana Lilića rasvijetlilo epizodu prema kojoj je Mladićevo oslobađanje dvojice zarobljenih francuskih pilota navodno plaćeno generalovim nehapšenjem, što je službeni Pariz zanijekao. No, sumnje su ostale jer je Mladiću uvijek nekako polazilo za rukom provući se mimo francuskih pripadnika SFOR-a. Osam godina optužnice i isto toliko međunarodne tjeralice bez rezultata, uspkos svim naporima i akcijama, frustrirajuće je za međunarodnu zajednicu.